*****

ΚΑΝΟΝΙΣΜΟΣ (ΕΟΚ) αριθ. 2118/88 ΤΗΣ ΕΠΙΤΡΟΠΗΣ

της 15ης Ιουλίου 1988

για την τροποποίηση του κανονισμού (ΕΟΚ) αριθ. 2183/81 περί λεπτομερειών εφαρμογής του καθεστώτος ενισχύσεως για τον βάμβακα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2169/81 για τον καθορισμό των γενικών κανόνων του καθεστώτος ενισχύσεως του βάμβακα (1), όπως τροποποιήθηκε τελευταία από τον κανονισμό (ΕΟΚ) αριθ. 2276/87 (2), και ιδίως το άρθρο 11,

Εκτιμώντας:

ότι ο κανονισμός (ΕΟΚ) αριθ. 1964/87 του Συμβουλίου της 2ας Ιουλίου 1987 για την προσαρμογή του καθεστώτος ενισχύσεως για το βαμβάκι, που καθιερώθηκε από το πρωτόκολλο 4, που επισυνάπτεται στην πράξη προσχωρήσεως της Ελλάδας (3) εισήγαγε ένα καθεστώς μέγιστων εγγυημένων ποσοτήτων· ότι το άρθρο 2 παράγραφος 2 του προαναφερθέντος κανονισμού προβλέπει ότι, σε περίπτωση προβλέψεων συγκομιδών που υπερβαίνουν τη μέγιστη εγγυημένη ποσότητα, το ποσό της ενισχύσεως που θα χορηγηθεί θα πρέπει να μειωθεί, με την εφαρμογή ενός συντελεστή, στην τιμή στόχου· ότι η μείωση αυτής της ενισχύσεως δεν μπορεί να είναι μεγαλύτερη, για τις περιόδους εμπορίας 1987/88 έως 1989/90, από ένα καθορισμένο ποσοστό· ότι, εάν η πραγματική παραγωγή αποδεικνύεται τέτοια ώστε το ποσό της ενισχύσεως που πληρώνεται να μην αντιστοιχεί σε εκείνο που θα έπρεπε να πληρωθεί, θα πρέπει να προσαρμοσθεί η μέγιστη εγγυημένη ποσότητα για την επόμενη περίοδο, προκειμένου να ληφθεί υπόψη η διαφορά μεταξύ των δύο αυτών ποσών της ενισχύσεως·

ότι οι διατάξεις σχετικά με τον καθορισμό των προβλέψεων της συγκομιδής, καθώς και για τη μείωση του ποσού της ενισχύσεως, που θα πρέπει να αποφασισθεί συναρτήσει της ενδεχόμενης υπερβάσεως της μέγιστης εγγυημένης ποσότητας, προβλέπονται στα άρθρα 7 και 8 του κανονισμού (ΕΟΚ) αριθ. 2169/81· ότι είναι αναγκαίο να προσδιορισθούν οι λεπτομέρειες εφαρμογής του καθεστώτος της ενισχύσεως σχετικά με την ενδεχόμενη προσαρμογή της μέγιστης εγγυημένης ποσότητας για την επόμενη περίοδο· ότι θα πρέπει, συνεπώς, να τροποποιηθεί ο κανονισμός (ΕΟΚ) αριθ. 2183/81 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 505/88 (5)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λίνου και Κάνναβης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2183/81 τροποποιείται ως εξής:

1. Προστίθεται το ακόλουθο άρθρο 5α:

«Άρθρο 5α

Όταν, κατά μία δεδομένη περίοδο εμπορίας, υπάρχει διαφορά μεταξύ της πραγματικής παραγωγής και της εκτιμώμενης παραγωγής, η μέγιστη ποσότητα που καθορίζεται από το Συμβούλιο για την επόμενη περίοδο εμπορίας:

- αυξάνεται κατά την εν λόγω διαφορά εάν η πραγματική παραγωγή είναι μικρότερη από την εκτιμώμενη παραγωγή,

- μειώνεται κατά την εν λόγω διαφορά σε αντίθετη περίπτωση.

Ωστόσο, για τον υπολογισμό της διαφοράς αυτής, η πραγματική παραγωγή και η εκτιμώμενη παραγωγή λαμβάνονται υπόψη εντός ορίων:

- ενός ελαχίστου, που ισούται με τη μέγιστη εγγυημένη ποσότητα της περιόδου εμπορίας στην οποία αναφέρονται, ενδεχομένως προσαρμοσμένη σύμφωνα με το πρώτο εδάφιο,

και για τις περιόδους 1987/88, 1988/89 και 1989/90,

- ενός μεγίστου, που ισούται με την εν λόγω μέγιστη εγγυημένη ποσότητα προσαυξημένη, αντιστοίχως, κατά 225 000 τόνους, 300 000 τόνους και 375 000 τόνους.»

2. Στο άρθρο 8 παράγραφος 7 πρώτο εδάφιο, οι όροι «με το ποσοστό που αναφέρεται στο άρθρο 8 παράγραφος 1 του κανονισμού (ΕΟΚ) αριθ. 2169/81» αντικαθίστανται από τους όρους «με το ποσό αυτής».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Ιουλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 211 της 31. 7. 1981, σ. 2.

(2) ΕΕ αριθ. L 209 της 31. 7. 1987, σ. 5.

(3) ΕΕ αριθ. L 184 της 3. 7. 1987, σ. 14.

(4) ΕΕ αριθ. L 211 της 31. 7. 1981, σ. 35.

(5) ΕΕ αριθ. L 52 της 26. 2. 1988, σ. 18.